32006R0659
L 116/20
JURNALUL OFÍCIAL AL UNIUNII EUROPENE
REGULAMENTUL (CE) NR. 659/2006 AL COMISIEI
din 27 aprilie 2006
de modificare a Regulamentului (CE) nr. 796/2004 de stabilire a normelor de aplicare a eco-condiționalității, a modulării și a sistemului integrat de gestionare și control prevăzute de Regulamentul (CE) nr. 1782/2003 al Consiliului de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de modificare a Regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 și (CE) nr. 2529/2001 (1), în special articolul 145 literele (c), (d)a, (k), (l), (m) și (p),
întrucât:
(1)
Ca urmare a introducerii schemei de sprijin acordat pentru zahăr în schema de plată unică, este necesar să se modifice Regulamentul (CE) nr. 796/2004 al Comisiei (2) în mai multe privințe, în special în ceea ce privește procedura de depunere a cererilor și măsurile de control care urmează să fie puse în aplicare în legătură cu acest regim de ajutoare. De asemenea, ar trebui să se clarifice anumite aspecte ale dispozițiilor respectivului regulament.
(2)
Aplicarea anumitor dispoziții din normele de aplicare a sistemului integrat stabilit de Regulamentul (CE) nr. 796/2004 schemelor stabilite la articolele 143b și 143c din Regulamentul (CE) nr. 1782/2003 este prevăzută la articolul 136 și respectiv la articolul 140 alineatul (1) din Regulamentul (CE) nr. 1973/2004 al Comisiei din 29 octombrie 2004 de stabilire a normelor de aplicare a Regulamentului (CE) nr. 1782/2003 al Consiliului în ceea ce privește schemele de ajutoare prevăzute la titlurile IV și IVa din respectivul regulament și utilizarea terenurilor retrase din circuitul agricol pentru producția de materii prime (3). În acest scop, este necesar să se clarifice Regulamentul (CE) nr. 796/2004.
(3)
Mai multe trimiteri la alte regulamente sunt caduce și ar trebui înlocuite cu trimiteri corespunzătoare.
(4)
Este necesar ca orice informație specifică privind producția de zahăr să fie cerută în cadrul cererii unice.
(5)
În conformitate cu articolul 14 alineatul (2) din Regulamentul (CE) nr. 796/2004, în primul an de aplicare a schemei de plată unică sau în cazul în care un nou element este introdus în această schemă, statele membre pot deroga de la anumite dispoziții privind cererea unică. Această derogare ar trebui să prevadă, de asemenea, posibilitatea modificării utilizării parcelelor agricole sau regimul de ajutoare care le este aplicată.
(6)
Integrarea sumelor de referință pentru zahăr în schema de plată unică, urmare a reformei sectorului zahărului în conformitate cu Regulamentul (CE) nr. 319/2006 al Consiliului din 20 februarie 2006 de modificare a Regulamentului (CE) nr. 1782/2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori (4) necesită flexibilitate în ceea ce privește completările și modificările eventuale care ar putea fi aduse la cererea unică în cazul în care un stat membru aplică articolul 48c alineatul (8) din Regulamentul (CE) nr. 795/2004 din 21 aprilie 2004 privind normele de aplicare a schemei de plată unică prevăzute de Regulamentul (CE) nr. 1782/2003 al Consiliului de stabilire a normelor comune pentru schemele de sprijin direct în cadrul politicii agricole comune și de stabilire a unor scheme de sprijin pentru agricultori (5) pe parcursul anului 2006. Prin urmare, trebuie autorizate aceste completări și modificări până la 15 iunie 2006. Cu toate acestea, este necesar să se mențină datele de prezentare a cererii unice stabilite la articolul 11 din Regulamentul (CE) nr. 796/2004 pentru a se permite statelor membre să-și organizeze respectivele programe de control în timp util.
(7)
Capitolul 10e din Regulamentul (CE) nr. 1782/2003 prevede o plată cu caracter tranzitoriu pentru zahăr în statele membre care aplică articolul 71 din regulamentul respectiv. Articolul 143ba din același regulament prevede o plată separată pentru zahăr în statele membre care aplică schema de plată unică pe suprafață, prevăzută la articolul 143b din acest regulament. Datorită naturii lor, plata cu caracter tranzitoriu și plata separată pentru zahăr nu sunt legate de suprafața agricolă, motiv pentru care dispozițiile Regulamentului (CE) nr. 796/2004 referitoare la cererea unică nu se aplică acestor scheme de plată. Prin urmare, trebuie să se prevadă o procedură corespunzătoare pentru depunerea cererilor.
(8)
În cazul în care noi sectoare sunt incluse în schema de plată unică, ar trebui să se prevadă că normele din articolul 21a din Regulamentul (CE) nr. 796/2004 privind depunerea cu întârziere a unei cereri pentru schema de plată unică se aplică, de asemenea, cererilor depuse de agricultori pentru aceste noi sectoare.
(9)
Este necesar să se extindă controalele încrucișate care trebuie efectuate la cererea unică, la anumite controale speciale, în ceea ce privește diferitele condiții referitoare la informațiile furnizate de fabricanții de zahăr.
(10)
Având în vedere particularitățile regimului de ajutoare acordate pentru zahăr, stabilită la titlul IV capitolul 10f din Regulamentul (CE) nr. 1782/2003, este necesar să se definească dispoziții de control speciale.
(11)
În cazul în care autoritatea competentă sporește numărul controalelor la fața locului, ar trebui să poată crește, de asemenea, procentul agricultorilor selecționați în mod aleatoriu pentru efectuarea acestor controale.
(12)
În cazul în care un agricultor a declarat o suprafață mai mare decât numărul de drepturi la plată, articolul 50 alineatul (2) din Regulamentul (CE) nr. 796/2004 dispune că numărul de hectare însoțite de drepturi la plată corespunzătoare constituie baza pentru calcularea ajutorului. În cazul în care suprafața declarată îndeplinește toate celelalte condiții de admisibilitate, este inutil să se aplice reducerile sau excluderile prevăzute la articolele 51 și 53 din regulamentul respectiv. Prin urmare, ar trebui să se clarifice aceste dispoziții în acest scop.
(13)
Normele referitoare la reducerile care urmează să fie aplicate prin taxe asupra plăților care trebuie efectuate pe parcursul următorilor trei ani nu se aplică - în cazul unor plăți pe „cap de animal” - decât în cazul în care taxa se efectuează în același regim de ajutoare ca cea în care au avut loc neregulile. Normele diferă în regimurile de ajutoare pentru „suprafețe”, în care taxa poate fi aplicată la orice fel de plată care ține de titlurile III și IV din Regulamentul (CE) nr. 1782/2003. Este necesar să se armonizeze normele aplicabile diferitelor regimuri de ajutoare.
(14)
Normele tranzitorii referitoare la cazurile în care trebuie aplicate reduceri prin taxe asupra plăților care trebuie efectuate pe parcursul următorilor trei ani nu se referă decât la deciziile luate pentru cererile anului 2004. Dat fiind că după introducerea schemei de plată unică, plățile pe „cap de animal” sunt încorporate în acest sistem, o taxă ar putea fi aplicată prin intermediul acestui regim de ajutoare.
(15)
Introducerea unor noi regimuri de ajutoare în schema de plată unică necesită o actualizare a trimiterilor la plafoanele bugetare indicate la articolul 71a din Regulamentul (CE) nr. 796/2004.
(16)
În cazul introducerii schemei de plată unică și a cererii unice, datele limită fixate pentru plățile legate de suprafață și pentru cele legate de animale au fost armonizate. De aceea, este necesar, de asemenea, să se armonizeze data limită fixată pentru comunicarea de către statele membre a informațiilor referitoare la aceste plăți.
(17)
Prin urmare, Regulamentul (CE) nr. 796/2004 ar trebui modificat în consecință.
(18)
Modificările prevăzute de prezentul regulament se referă la cererile de ajutoare pentru anii sau perioadele de referință ale primelor de la 1 ianuarie 2006. Prin urmare, prezentul regulament ar trebui să se aplice de la 1 ianuarie 2006.
(19)
Măsurile prevăzute de prezentul regulament sunt conforme cu avizul Comitetului de gestionare a plăților directe,
ADOPTĂ PREZENTUL REGULAMENT:
Articolul 1
Regulamentul (CE) nr. 796/2004 se modifică după cum urmează:
1.
Articolul 2 se modifică după cum urmează:
(a)
punctul 12 se înlocuiește cu următorul text:
„12.
regimurile de ajutoare pe «suprafețe»: schema de plată unică, plățile pentru hamei acordate grupurilor de producători recunoscute în conformitate cu articolul 68a alineatul (2) din Regulamentul (CE) nr. 1782/2003 și toate celelalte scheme de sprijin stabilite la titlurile IV și IVa din Regulamentul (CE) nr. 1782/2003, cu excepția celor care sunt stabilite la capitolele 7, 10e, 11 și 12 din titlul respectiv și cu excepția plăților separate pentru zahăr, stabilite la articolul 143ba din regulamentul respectiv:”;
(b)
punctul 20 se înlocuiește cu următorul text:
„20.
«perioadă de reținere»: perioada în care un animal care face obiectul unei cereri de ajutor trebuie reținut în exploatație, în conformitate cu următoarele dispoziții:
(a)
articolele 90 și 94 din Regulamentul (CE) nr. 1973/2004 în ceea ce privește prima specială pentru masculii din specia bovină;
(b)
articolul 101 din Regulamentul (CE) nr. 1973/2004 în ceea ce privește prima pentru vaci de lapte;
(c)
articolul 123 din Regulamentul (CE) nr. 1973/2004 în ceea ce privește prima de sacrificare;
(d)
articolul 70 alineatul (3) din Regulamentul (CE) nr. 1973/2004 în ceea ce privește ajutoarele plătite pentru ovine și caprine;”.
2.
Articolul 13 se modifică după cum urmează:
(a)
alineatul (6) se înlocuiește cu următorul text:
„(6) În cazul unei cereri de ajutor pentru culturile energetice, prevăzută la titlul IV capitolul 5 din Regulamentul (CE) nr. 1782/2003, cererea unică include o copie a contractului încheiat între solicitant și colector sau primul operator în conformitate cu articolul 26 din Regulamentul (CE) nr. 1973/2004”;
(b)
se adaugă următorul alineat:
„(13) În cazul unei cereri de ajutor pentru producătorii de sfeclă și de trestie de zahăr, prevăzută la titlul IV capitolul 10f din Regulamentul (CE) nr. 1782/2003, cererea unică include o copie a contractului de livrare menționat la articolul 110r din regulamentul respectiv.”
3.
Articolul 14 se modifică după cum urmează:
(a)
la alineatul (1), paragraful al treilea se înlocuiește cu următorul text:
„Utilizările terenurilor în alte scopuri decât cele prevăzute în cadrul regimurilor de ajutoare menționate la titlurile III, IV și IVa din Regulamentul (CE) nr. 1782/2003 și cele care nu figurează în lista din anexa V la regulamentul respectiv sunt declarate sub titlul care prevede una sau mai multe «alte utilizări».”;
(b)
la alineatul (2), paragraful al doilea se înlocuiește cu următorul text:
„Statele membre pot, de asemenea, în aceleași condiții, să autorizeze modificări referitoare la utilizarea sau la regimul de ajutoare privind parcele agricole deja declarate în cererea unică.
Derogările prevăzute la primul paragraf și la paragraful al doilea se aplică, de asemenea, în ceea ce privește primul an atunci când noi sectoare sunt introduse în schema de plată unică și atunci când drepturile la plată nu sunt încă stabilite definitiv pentru agricultorii interesați de această introducere.”
4.
Articolul 15 se modifică după cum urmează:
(a)
la alineatul (1), paragraful al doilea și paragraful al treilea se înlocuiesc cu următorul text:
„Modificări referitoare la utilizarea sau la regimul de ajutoare privind unele parcele agricole sau la drepturile la plată deja declarate în cererea unică pot fi aduse în aceleași condiții.
În ceea ce privește anul 2006, cererea de ajutor pentru producătorii de sfeclă și de trestie de zahăr, prevăzută la titlul IV capitolul 10f din Regulamentul (CE) nr. 1782/2003 poate fi adăugată la cererea unică în aceleași condiții ca cele menționate la primul paragraf din prezentul alineat.
În cazul în care modificările menționate la primul paragraf, paragraful al doilea și paragraful al treilea au o incidență asupra documentelor justwificative sau asupra contractelor care trebuie prezentate, se autorizează, de asemenea, modificările aferente acestor documente sau contracte.”;
(b)
la alineatul (2), se adaugă următorul paragraf:
„Cu toate acestea, pentru anul 2006, modificările aduse în conformitate cu alineatul (1) din prezentul articol sunt notificate autorității competente până la 15 iunie în statele membre care aplică articolul 48c alineatul (8) din Regulamentul (CE) nr. 795/2004.”
5.
La articolul 16 alineatul (1), litera (f) se înlocuiește cu următorul text:
„(f)
după caz, cantitatea de referință individuală de lapte de care agricultorul dispunea la 31 martie sau, în cazul în care statul membru decide să recurgă la derogarea prevăzută la articolul 130 din Regulamentul (CE) nr. 1973/2004, la 1 aprilie din anul calendaristic respectiv; în cazul în care această cantitate nu este cunoscută la data depunerii cererii, ea este comunicată autorității competente cât mai curând posibil;”.
(6)
Următorul capitol se inserează după articolul 17:
„CAPITOLUL IIIA
PLATA PENTRU ZAHĂR ȘI PLATA SEPARATĂ PENTRU ZAHĂR
Articolul 17a
Cerințe privind cererile de ajutoare în ceea ce privește plata pentru zahăr și plata separată pentru zahăr
(1) Agricultorii care depun o cerere de plată pentru zahăr, în conformitate cu capitolul 10e din Regulamentul (CE) nr. 1782/2003 și cei care depun o cerere de plată separată pentru zahăr, în conformitate cu articolul 143ba din regulamentul respectiv, prezintă o cerere de ajutor care conține toate informațiile necesare pentru a stabili admisibilitatea ajutorului și în special:
(a)
identitatea agricultorului;
(b)
o declarație a agricultorului care să ateste că a luat cunoștință de condițiile de acordare a ajutorului respectiv.
(2) Această cerere de ajutor privind plata pentru zahăr sau plata separată pentru zahăr este depusă într-un termen fixat de statele membre și care nu poate depăși data de 15 mai sau, în cazul Estoniei, al Letoniei și al Lituaniei, 15 iunie.
Cu toate acestea, pentru anul 2006, data menționată la primul paragraf nu poate fi ulterioară datei de 30 iunie 2006 în ceea ce privește depunerea cererilor de sprijin referitoare la plata separată pentru zahăr, în conformitate cu articolul 143ba din Regulamentul (CE) nr. 1782/2003.”
7.
La articolul 21a, se adaugă următorul alineat:
„(3) În cursul primului an în care noile sectoare sunt incluse în schema de plată unică, alineatele (1) și (2) se aplică, de asemenea, cererilor agricultorilor în ceea ce privește participarea lor la aceste sectoare.”
8.
La articolul 24 alineatul (1), se adaugă următoarea literă:
„(k)
efectuate între informațiile comunicate în contractul de livrare menționat la articolul 110r din Regulamentul (CE) nr. 1782/2003 și informațiile referitoare la livrările comunicate de fabricantul de zahăr.”
9.
Articolul 26 se modifică după cum urmează:
(a)
alineatul (1) se modifică după cum urmează:
(i)
la paragraful al doilea, se adaugă următoarea literă:
„(e)
5 % din toți agricultorii care depun o cerere de ajutor pentru producătorii de sfeclă și de trestie de zahăr, în conformitate cu titlul IV capitolul 10f din Regulamentul (CE) nr. 1782/2003.”;
(ii)
paragraful al treilea se înlocuiește cu următorul text:
„În cazul în care eșantionul de control menționat la primul paragraf conține deja agricultori care au depus cereri pentru ajutoarele menționate la literele (a)-(e) din paragraful al doilea, aceștia pot fi luați în considerare pentru calcularea ratelor de control stabilite la literele menționate anterior.”;
(b)
la alineatul (2), se adaugă următoarea literă:
„(h)
5 % din autorii de cereri care fac livrări fabricantului respectiv, pentru cererile de ajutoare pentru producătorii de sfeclă și de trestie de zahăr, în conformitate cu titlul IV capitolul 10f din Regulamentul (CE) nr. 1782/2003, în ceea ce privește controalele, la fabricanții de zahăr, ale cantității de zahăr căreia i se aplică o cotă obținută din sfecla sau trestia de zahăr livrate în conformitate cu articolul 110r din regulamentul respectiv.”
10.
La articolul 27 alineatul (1), se adaugă următorul paragraf:
„Cu toate acestea, în cazul în care numărul de agricultori care trebuie să fie supuși unui control la fața locului este mai mare decât numărul minim de agricultori care trebuie să fie supuși unui control la fața locului stabilit la articolul 26 alineatele (1) și (2), procentul de agricultori selecționați la întâmplare în eșantionul suplimentar nu poate fi mai mare de 25 %.”
11.
Se inserează următorul articol 31b:
„Articolul 31b
Controale la fața locului ale fabricanților de zahăr
Controalele la fața locului ale fabricanților de zahăr - controale referitoare la cererile de ajutor pentru producătorii de sfeclă și de trestie de zahăr prevăzuți la titlul IV capitolul 10f din Regulamentul (CE) nr. 1782/2003 - includ:
(a)
informațiile comunicate de către agricultor în contractele de livrare;
(b)
exactitatea informațiilor furnizate de autoritatea competentă în ceea ce privește livrările;
(c)
certificarea balanțelor utilizate pentru livrări;
(d)
rezultatele analizelor efectuate de laboratorul oficial în vederea determinării procentului de zaharoză din sfecla și trestia de zahăr livrate.”
12.
Articolul 32 se modifică după cum urmează:
(a)
la alineatul (3), litera (a) se înlocuiește cu următorul text:
„(a)
toate cererile de ajutoare în cazul cărora cel puțin 80 % din suprafața care face obiectul acestora în cadrul schemelor prevăzute la titlurile III, IV și IVa din Regulamentul (CE) nr. 1782/2003 se găsește în zona respectivă,”;
(b)
alineatul (4) se înlocuiește cu următorul text:
„(4) În cazul în care un agricultor este selecționat pentru un control la fața locului în conformitate cu alineatul (3), cel puțin 80 % din suprafața pentru care a depus o cerere de ajutor în cadrul schemelor prevăzute la titlurile III, IV și IVa din Regulamentul (CE) nr. 1782/2003 este supusă unui control la fața locului prin teledetecție.”
13.
La articolul 36 alineatul (1), paragraful al doilea se înlocuiește cu următorul text:
„Controalele la fața locului efectuate în abatoare presupun o verificare a posteriori a documentelor, precum și o comparație cu mențiunile din baza de date electronică privind bovinele; acestea vizează, de asemenea, rezumatele certificatelor de sacrificare sau informațiile care le înlocuiesc, transmise celorlalte state membre în conformitate cu articolul 121 alineatul (3) din Regulamentul (CE) nr. 1973/2004.”
14.
La articolul 45 alineatul (3), primul paragraf se înlocuiește cu următorul text:
„Prin derogare de la alineatul (2), autoritatea competentă poate să selecționeze, în ceea ce privește cerințele sau normele care sunt în responsabilitatea sa, un eșantion de control format din 1 % din totalul agricultorilor care au prezentat cereri de ajutoare în cadrul schemelor de sprijin prevăzute la titlurile III, IV și IVa din Regulamentul (CE) nr. 1782/2003 și sunt obligați să respecte cel puțin una dintre normele sau cerințele menționate.”
15.
La articolul 50, alineatul (2) se înlocuiește cu următorul text:
„(2) În cazul în care există diferențe între drepturile la plată declarate și suprafața declarată, plata unei cereri de ajutor în cadrul schemei de plată unică se calculează luând în considerare baza cea mai mică.”
16.
Articolul 51 se modifică după cum urmează:
(a)
la alineatul (2) paragraful al doilea, a doua teză se înlocuiește cu următorul text:
„Suma respectivă se reține din plățile care urmează a fi efectuate în cadrul oricăreia dintre regimurile de ajutoare prevăzute la titlurile III, IV și IVa din Regulamentul (CE) nr. 1782/2003 de care poate beneficia agricultorul pe baza cererilor pe care le depune pe parcursul unei perioade de trei ani calendaristici următoare anului în care a avut loc constatarea.”;
(b)
următorul alineat se introduce după alineatul (2):
„(2a)
În cazul în care un agricultor declară o suprafață mai mare decât drepturile la plată; iar suprafața îndeplinește toate celelalte criterii de admisibilitate, reducerile sau excluderile prevăzute la alineatele (1) și (2) nu se aplică.
În cazul în care un agricultor declară o suprafață mai mare decât drepturile la plată, iar suprafața nu îndeplinește toate celelalte criterii de admisibilitate, diferența menționată la alineatele (1) și (2) este diferența dintre suprafața care îndeplinește toate celelalte criterii de admisibilitate și suma declarată a drepturilor la plată.”
17.
Articolul 53 se modifică după cum urmează:
(a)
la paragraful al doilea, a doua teză se înlocuiește cu următorul text:
„Această sumă se reține din plățile ce urmează a fi efectuate în cadrul oricăreia dintre regimurile de ajutoare menționate la titlurile III, IV și IVa din Regulamentul (CE) nr. 1782/2003 de care poate beneficia agricultorul pe baza cererilor pe care le depune pe parcursul unei perioade de trei ani calendaristici următoare anului în care a avut loc constatarea.”;
(b)
se adaugă următoarele paragrafe:
„În cazul în care un agricultor declară o suprafață mai mare decât drepturile la plată, iar suprafața îndeplinește toate celelalte criterii de admisibilitate, reducerile sau excluderile prevăzute la alineatele (1) și (2) nu se aplică.
În cazul în care un agricultor declară o suprafață mai mare decât drepturile la plată, iar suprafața nu îndeplinește celelalte criterii de admisibilitate, diferența menționată la paragrafele (1) și (2) este diferența dintre suprafața care îndeplinește toate celelalte criterii de admisibilitate și suma declarată a drepturilor la plată.”
18.
Articolul 59 se modifică după cum urmează:
(a)
la alineatul (2) paragraful al treilea, a doua teză se înlocuiește cu următorul text:
„Suma respectivă se reține din plățile ce urmează a fi efectuate în cadrul oricăreia dintre regimurile de ajutoare menționate la titlurile III, IV și IVa din Regulamentul (CE) nr. 1782/2003 de care poate beneficia agricultorul pe baza cererile pe care le depune pe parcursul unei perioade de trei ani calendaristici următoare anului în care a avut loc constatarea.”;
(b)
la alineatul (4) paragraful al doilea, a doua teză se înlocuiește cu următorul text:
„Suma respectivă se reține din plățile ce urmează a fi efectuate în cadrul oricăreia dintre schemele de sprijin menționate la titlurile III, IV și IVa din Regulamentul (CE) nr. 1782/2003 de care poate beneficia agricultorul pe baza cererilor pe care le depune pe parcursul unei perioade de trei ani calendaristici următoare anului în care a avut loc constatarea.”
19.
Articolul 60 se modifică după cum urmează:
(a)
alineatul (4) se înlocuiește cu următorul text:
„(4) În cazul în care se constată că mai puțin de 50 % din suprafața exploatației utilizate în scopuri agricole este situată în zonele menționate în anexa X la Regulamentul (CE) nr. 1973/2004, prima pe capră nu se plătește.”;
(b)
la alineatul (6) paragraful al doilea, a doua teză se înlocuiește cu următorul text:
„Suma respectivă se reține din plățile ce urmează a fi efectuate în cadrul oricăreia dintre regimurile de ajutoare menționate la titlurile III, IV și IVa din Regulamentul (CE) nr. 1782/2003 de care poate beneficia agricultorul pe baza cererilor pe care le depune pe parcursul unei perioade de trei ani calendaristici următoare anului în care a avut loc constatarea.”
20.
La articolul 62, prima teză se înlocuiește cu următorul text:
„În ceea ce privește declarațiile sau certificatele întocmite de abatoare pentru plata primei de sacrificare, prevăzută la articolul 121 din Regulamentul (CE) nr. 1973/2004, în cazul în care se constată că un abator a întocmit un certificat fals sau o declarație falsă din neglijență gravă sau cu intenție, statul membru respectiv aplică sancțiunile naționale corespunzătoare.”
21.
La articolul 64 al doilea paragraf, a treia teză se înlocuiește cu următorul text:
„O sumă egală cu suma corespunzătoare ajutorului refuzat se reține din plățile ce urmează a fi efectuate în cadrul oricăruia dintre regimurile de ajutoare menționate la titlurile III, IV și IVa din Regulamentul (CE) nr. 1782/2003 de care poate beneficia agricultorul pe baza cererilor pe care le depune pe parcursul unei perioade de trei ani calendaristici următoare anului în care a avut loc constatarea.”
22.
La articolul 71a alineatul (2) litera (d), primul paragraf se înlocuiește cu următorul text:
„În ceea ce privește regimurile de ajutoare enumerate în anexa I la Regulamentul (CE) nr. 1782/2003 pentru care s-a fixat un plafon bugetar în conformitate cu articolul 64 alineatul (2), articolul 70 alineatul (2), articolul 71 alineatul (2), articolul 110p alineatul (1), cu articolul 143b alineatul (7) și cu articolul 143ba alineatul (2) din regulamentul respectiv, statul membru suplimentează sumele care rezultă din aplicarea literelor (a), (b) și (c);”.
23.
La articolul 73 alineatul (2), prima teză se înlocuiește cu următoarea teză:
„Cu toate acestea, statele membre pot decide să recupereze sumele necuvenite prin deducere din avansurile sau plățile efectuate către agricultor în cadrul regimurilor de ajutoare prevăzute la titlurile III, IV și IVa din Regulamentul (CE) nr. 1782/2003 după data deciziei de recuperare.”
24.
Articolul 76 alineatul (1) se modifică după cum urmează:
(a)
la primul paragraf, teza introductivă se înlocuiește cu următorul text:
„Statele membre adresează Comisiei, până la data de 15 iulie a fiecărui an, pentru plata unică și pentru celelalte regimuri de ajutoare «pe suprafață», precum și pentru ajutoarele «pe cap de animal» și pentru plata separată pentru zahăr, stabilită la articolul 143ba din Regulamentul (CE) nr. 1782/2003, un raport privind anul calendaristic precedent care cuprinde în special informații despre:”;
(b)
paragraful al doilea se înlocuiește cu următorul text:
„În cazul în care Comisiei i se comunică de către statele membre raportul menționat la primul paragraf, acestea indică numărul total al beneficiarilor care au primit ajutoare în cadrul regimurilor care țin de sistemul integrat și rezultatele controalelor privind eco-condiționalitatea în conformitate cu titlul III capitolul III.”
25.
La articolul 80 alineatul (1), se adaugă următorul paragraf:
„În cazul în care un stat membru introduce schema de plată unică după 2005, în cazurile în care reducerile care urmează să fie aplicate prin reținere în conformitate cu articolul 59 alineatul (2) paragraful al treilea și în conformitate cu articolul 59 alineatul (4) paragraful al doilea nu au putut fi soldate în întregime înaintea intrării în vigoare a schemei de plată unică, soldul rămas este reținut din plăți în cadrul uneia sau alteia dintre regimurile de ajutoare reglementate de prezentul regulament, cu condiția ca termenele de reținere stabilite de dispozițiile corespunzătoare să nu fi expirat.”
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică cererilor de ajutoare depuse pentru anii sau perioadele de prime care încep de la 1 ianuarie 2006.
Cu toate acestea, articolul 1 punctele 16 litera (b) și 17 litera (b) se aplică cererilor de ajutor depuse pentru anii sau perioadele de prime care încep de la 1 ianuarie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 aprilie 2006.